Socialdemokratiet foreslår en supermillionærskat for folk med indkomster over 10 millioner kr. Den vil give ekstra skatteindtægter på 400 mio. kr.

Socialdemokratiet vil lade nogle af samfundets allerrigeste borgere betale for mere til velfærden, skriver Mandag Morgen.

Partiet foreslår en ny supermillionærskat for den del af folks indtægter, der ligger over 10 millioner kroner om året.

Selv om forslaget kun omfatter folk med en lønindkomst i den absolutte superliga, vil omkring 1000 danskere alligevel blive berørt af den nye skat.

Partiet vurderer selv, at forslaget vil give en ekstra skatteindtægt på 400 millioner kroner.

- Toppen må ikke stikke helt af fra alle os andre, som vi har set det i USA. Så galt er det heldigvis ikke gået herhjemme. M en også i Danmark er de allerhøjeste lønninger steget rigtig meget de senere år. Vi vil derfor give virksomhederne en god grund til at tænke sig ekstra godt om, før de giver meget store lønforhøjelser til topledelsen, siger Socialdemokratiets finansordfører, Benny Engelbrecht til Mandag Morgen.

Den nye supermillionærskat vil ikke ramme den enkelte dansker med høje indkomster direkte. Men den vil betyde, at virksomheder skal betale selskabsskat for den del af lønnen, som ligger over 10 millioner kroner.

Det er en stramning af den eksisterende praksis, hvor virksomheder ikke betaler selskabsskat af de penge, der går til løn.

Fem finansieringsforslag på bordet

Forslaget om at indføre en supermillionskat er det mest opsigtsvækkende af fem konkrete forslag, som Socialdemokratiet lige nu arbejder på for at kunne finansiere sine mange løfter til forbedringer af velfærden.

De vil føre til ekstra skatteindtægter på 3 milliarder kroner. Forslagene skal finansiere en række forslag til forbedringer af velfærden, som Socialdemokratiet ellers ville have svært ved at finde penge til.

Supermillionærskatten er sammen med et af de andre forslag - et ønske om at droppe regeringens bebudede skattefritagelse for telefoner betalt af arbejdsgiveren - rettet mod de bedst betalte lønmodtagere i samfundet og er dermed en ny slags topskat ad bagdøren.

Regeringen har gennemført skattelettelser svarende til 23,5 milliarder kroner frem mod 2025. Socialdemokratiet trækker nu en streg i sandet. Det er slut med nye skattelettelser, understreger Benny Engelbrecht.

- Det er klart, at regeringens øvrige skattelettelser har kostet rigtig mange penge, og vi er nu nået dertil, hvor der ikke er råd til flere, hvis vi også skal have råd til at passe på velfærden, siger Benny Engelbrecht til Mandag Morgen.